A BIZOTTSÁG HATÁROZATA
(2006. március 27.)
a romániai Newcastle-betegség (baromfipestis) elleni védekezési intézkedésekről
(az értesítés a C(2006) 892. számú dokumentummal történt)
(EGT vonatkozású szöveg)
(2006/264/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikkére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikkére,
mivel:
(1)
A Newcastle-betegség (baromfipestis) erősen ragályos, vírusos baromfi- és madárbetegség, és fennáll annak a veszélye, hogy a kórokozó a nemzetközi kereskedelmen keresztül megjelenhet az élő baromfiban és a baromfitermékekben.
(2)
Románia tájékoztatta a Bizottságot a Newcastle-betegség területén való kitöréséről.
(3)
Tekintettel a betegségnek a Közösség területén való megjelenése által az állategészségügyre jelentett veszélyre, helyénvaló intézkedéseket hozni az élő baromfi, laposmellű futómadár, vadon élő és tenyésztett vadszárnyasok és e fajok keltetőtojásainak Romániából történő behozatalára vonatkozóan.
(4)
Románia további információkat közölt a betegséggel kapcsolatos helyzetről, és kérte a régiókba sorolást annak érdekében, hogy a Közösségbe történő behozatalt csak a betegséggel érintett régiókból függesszék fel, mivel az ország többi részében a helyzet kielégítőnek tűnik. A jelenleg rendelkezésre álló információk alapján lehetőség van a védekezési intézkedések bizonyos régiókra való szűkítésére.
(5)
A Bizottságnak benyújtott információkból kitűnik, hogy Romániában a betegség gyanúja elsőször 2005. november 22-én merült fel.
(6)
Ezen oknál fogva - figyelembe véve a betegség lappangási idejét - fel kell függeszteni a 2005. október 1. után levágott baromfi, laposmellű futómadár, illetve vadon élő és tenyésztett vadszárnyas friss húsának, az e fajok húsából készült vagy e fajok húsát tartalmazó húskészítményeknek és húsipari termékeknek Románia érintett régióiból a Közösségbe történő behozatalát.
(7)
Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozat (3) megállapítja azon harmadik országok vagy azok részeinek jegyzékét, amelyekből engedélyezett húsipari termékek behozatala, és meghatároz egyes kórokozók ártalmatlanítására alkalmasnak tartott, húsipari termékekre vonatkozó kezelési rendszereket.
(8)
A származási országban uralkodó egészségügyi állapotoknak és a termék előállításához felhasznált fajnak megfelelő kezelést kell alkalmazni, hogy megelőzzék a betegség 2005/432/EK határozat hatálya alá tartozó termékeken keresztül történő továbbterjedésének lehetőségét. Ezért helyénvaló továbbra is engedélyezni, hogy a Közösségbe behozzanak olyan baromfihústermékeket, amelyek Románia érintett régióiból származnak, és amelyeknél a termék minden részét legalább 70 °C-on hőkezelték.
(9)
Ahhoz, hogy engedélyezni lehessen olyan húsipari termékek behozatalát, amelyek a húsban esetleg jelen lévő bármely vírus ártalmatlanítására alkalmas hőkezelést kaptak, a 2005/432/EK határozat III. és IV. mellékletével összhangban kiállított egészségügyi bizonyítványban fel kell tüntetni, hogy milyen kezelés kötelező a baromfihúsnál.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok felfüggesztik az e határozat mellékletében felsorolt romániai megyékből származó élő baromfi, laposmellű futómadár, tenyésztett és vadon élő vadszárnyas, valamint e fajok keltetőtojásainak behozatalát.
2. cikk
A tagállamok felfüggesztik az e határozat mellékletében felsorolt romániai megyékből származó alábbi termékek behozatalát:
a)
baromfi, laposmellű futómadár, tenyésztett és vadon élő vadszárnyas friss húsa; valamint
b)
az a) pontban említett fajok húsából készült vagy e fajok húsát tartalmazó húskészítmények és húsipari termékek.
3. cikk
(1) A 2. cikk a) és b) pontjától eltérve a tagállamok engedélyezik az említett cikkben foglalt, 2005. október 1. előtt levágott vagy leölt, az e határozat mellékletében felsorolt romániai megyékből származó baromfiból, laposmellű futómadárból, tenyésztett és vadon élő vadszárnyasból készült termékek behozatalát.
(2) Az (1) bekezdésben említett termékek szállítmányához csatolt állat-egészségügyi bizonyítványnak a következő szöveget kell tartalmaznia:
„A 2006/264/EK bizottsági határozat 3. cikkének (1) bekezdésével összhangban friss baromfihús/laposmellű futómadár friss húsa/vadon élő vadszárnyas friss húsa/tenyésztett vadszárnyas friss húsa/baromfi, laposmellű futómadarak, illetve tenyésztett vagy vadon élő vadszárnyas húsát tartalmazó vagy abból készült húsipari termék/baromfi, laposmellű futómadarak, illetve tenyésztett vagy vadon élő vadszárnyas húsát tartalmazó vagy abból készült húskészítmény (4).
(3) E határozat 2. cikkének b) pontjától eltérve a tagállamok engedélyezik a baromfi, laposmellű futómadár, tenyésztett és vadon élő vadszárnyasok húsából készült vagy húsát tartalmazó húsipari termékek behozatalát, amennyiben azokon elvégezték a 2005/432/EK határozat II. melléklete 4. részének B., C. vagy D. pontjában leírt specifikus kezeléseket.
(4) A 2005/432/EK határozat III. melléklete szerinti állat-egészségügyi bizonyítvány 9.1. pontjának B. oszlopában meg kell jelölni az e cikk (3) bekezdésnek megfelelően alkalmazott specifikus kezelést, és a bizonyítványon fel kell tüntetni az alábbi szöveget:
„A 2006/264/EK bizottsági határozat előírásainak megfelelően kezelt húsipari termékek”.
(5) A 2005/432/EK határozat IV. melléklete szerinti állat-egészségügyi bizonyítványon fel kell tüntetni az alábbi szöveget, ezzel igazolva, hogy megtörtént a (3) bekezdés szerinti specifikus kezelés:
„A 2006/264/EK bizottsági határozat előírásainak megfelelően kezelt húsipari termékek”.
4. cikk
A tagállamok haladéktalanul meghozzák az e határozat betartásához szükséges intézkedéseket, és kihirdetik azokat. Erről haladéktalanul tájékoztatják a Bizottságot.
5. cikk
Ezt a határozatot 2006. július 31-ig kell alkalmazni.
6. cikk
E határozat címzettjei a tagállamok.
Kelt Brüsszelben, 2006. március 27-én.